Միսս Ամերիկանա

***Միսս Ամերիկանա*** (), նաև հայտնի որպես *** Թեյլոր Սվիֆթ՝ Միսս Ամերիկանա*** (), 2020 թվականի ամերիկյան վավերագրական ֆիլմ, որը պատմում է երգչուհի-երգահան Թեյլոր Սվիֆթի և նրա կյանքի մասին՝ կարիերայի մի քանի տարիների ընթացքում։ Ֆիլմը նկարահանել է Լանա Ուիլսոնը, պրոդյուսերական ընկերությունը՝ «Tremolo Productions»-ն է: Այն թողարկվել է Նեթֆլիքսում և որոշ նախապես ընտրված կինոթատրոններում 2020 թվականի հունվարի 31-ին: Ֆիլմը վերնագրվել  է Սվիֆթի 2019 թվականի «Miss Americana & the Heartbreak Prince» երգի անվանումով:

Ֆիլմը ներկայացնում է Թեյլոր Սվիֆթին անկեղծ ու զգացմունքային լույսի ներքո՝ կյանքի մետամորֆիկ շրջանում, երբ նա սովորում է ընդունել ոչ միայն երգչուհի-երգահանի և ժամանցային աստղի, այլև ազդեցիկ կնոջ դերը, ով «օգտագործում է իր ձայնի ամբողջ ուժը»: Այն ընդգրկում է ժամանակահատված՝ սկսած «Reputation Stadium Tour» (2018) շրջագայությունից մինչև նրա յոթերորդ ստուդիական ալբոմի՝ «Lover»-ի (2019) թողարկումը։ Այն լի է ֆլեշբեքային տեսարաններով, որոնք ներկայացնում են նրա կյանքի և կարիերայի մի շարք անհայտ դրվագներ:

«Միսս Ամերիկանա» ֆիլմի պրեմիերան կայացել է 2020 թվականի Սանդենս կինոփառատոնի () բացման օրը՝ հունվարի 23-ին, և արժանացել է գովասանքի՝ հուզականության, մտերմության և խոցելի թեմաների համար: Քննադատները գնահատել են Սվիֆթի ազնվությունն ու անհատականությունը: Ֆիլմի թողարկմանը զուգահեռ, «Only the Young» երգը, որը հնչում է տիտրերում, թողարկվել է որպես գովազդային սինգլ: Ֆիլմը «ԱՄՆ-ի կինոքննադատների ազգային խորհրդի» կողմից ճանաչվել է 2020 թվականի լավագույն հինգ վավերագրական ֆիլմերից մեկը: Հրատարակություններն այն համարել են Նեթֆլիքսի լավագույն ֆիլմերից և կենսագրական վավերագրություններից, ինչպես նաև Թեյլոր Սվիֆթի կարիերայի կարևորագույն կետերից մեկը:

## Նկարագրություն
«Միսս Ամերիկանա»-ն պատմում է Սվիֆթի կարիերայի անցումային փուլի մասին, երբ նա ավարտում է իր 2018 թվականի «Reputation Stadium Tour» կոչվող  շրջագայությունը և սկսում է ստեղծել իր 2019 թվականի «Lover» ալբոմը, միաժամանակ լուսաբանելով նրա կյանքի մի քանի տարիներ՝ հարցազրույցների, ֆլեշբեքերի, ստուդիական կադրերի, տանը և բջջային հեռախոսի միջոցով արված տեսանյութերի և համերգային ձայնագրությունների միջոցով: Այն կենտրոնանում է զգայուն թեմաների վրա, որոնցից Սվիֆթը հաճախ խուսափում էր հարցազրույցներում, ինչպիսիք են նրա անցյալի պայքարը մարմնի դիսմորֆիայի և սննդային խանգարման դեմ, մոր քաղցկեղի ախտորոշումը, թունավոր ինտերնետային մշակույթը և լրատվամիջոցների ճնշող ուշադրությունը, նրա հանդեպ սեռական ոտնձգության դատավարությունը և քաղաքական հայացքները հրապարակայնորեն արտահայտելու, այդ թվում՝ ԼԳԲՏ+ համայնքին աջակցելու նրա որոշումը:

Նեթֆլիքսը ֆիլմը նկարագրել է որպես «անկեղծ և զգացմունքային բացահայտում» Սվիֆթի մասին՝ «նրա կյանքի վերափոխման շրջանում, երբ նա սովորում է ընդունել իր դերը ոչ միայն որպես երգահան և կատարող, այլև որպես կնոջ, որն օգտագործում է իր ձայնի ողջ ուժը»: Սանդենսի ինստիտուտը նշում է. «Ռեժիսոր Լանա Ուիլսոնը բազմակողմանիորեն է ներկայացնում Սվիֆթի ստեղծագործական գործընթացը և նրա աշխարհի ամենապայծառ աստղերից մեկը լինելու եզակի փորձը։ Ցուցադրելով Սվիֆթի հատուկ խոցելիությունը, նրա սուր ինտելեկտն ու հումորը՝ Ուիլսոնը որսացել է ինչպես քնքուշ, այնպես էլ հուզիչ պահեր, երբ սուպերաստղը սկսում է իր արդեն իսկ արտակարգ կարիերայի նոր գլուխը»։

## Ստեղծագործական անձնակազմ
* Թեյլոր Սվիֆթ
* Անդրեա Սվիֆթ – մայր
* Սքոթ Սվիֆթ – հայր
* Աբիգեյլ Անդերսոն Լյուսիեր – ընկերուհի
* Թրի Փեյն – հրապարակախոս
* Ռոբերտ Ջ. Ալլեն – մենեջեր
* Ջո Ալվին – դերասան
* Ջեք Անտոնոֆ – երաժշտական պրոդյուսեր
* Ջոել Լիթլ – երաժշտական պրոդյուսեր
* Մաքս Մարտին – երաժշտական պրոդյուսեր
* Դեյվ Մայերս – տեսահոլովակների ռեժիսոր
* Բրենդոն Ուրի – երաժիշտ
* Թոդրիկ Հոլ – երաժիշտ
* Փոլ Սիդոտի – կիթառահար
* Կամիլա Մարշալ – երգչուհի
* Մելանի Նիեմա – երգչուհի

Բացի այդ, վավերագրական ֆիլմում օգտագործված արխիվային տեսագրություններում ներկայացված են ձայնարտադրող Քելվին Հարիսը, երգիչներ Բիյոնսեն, Փինքը, Սելենա Գոմեսը, Հարի Սթայլզը, Շակիրան և Լենի Քրավիցը, երաժշտական խմբեր «Dixie Chicks»-ը և «Earth, Wind & Fire»-ը, մոդել Քիմ Քարդաշյանը, ռեփեր Քանյե Ուեսթը, ԱՄՆ քաղաքական գործիչներ Մարշա Բլեկբերնը և Դոնալդ Թրամփը, դերասաններ Թեյլոր Լոթները և Թոմ Հիդելսթոնը, դրեգ քուիններ Ջեյդ Ջոլին և Ռայլի Նոքսը, հեռուստահաղորդավարներ Բարբարա Ուոլթերսը, Դեն Հարիսը, Դեյվիդ Լեթերմանը, Էրին Ռոբինսոնը, Գրեմ Նորթոնը, Հոդա Քոթբը, Ջեդեդայա Բիլան, Ջենի Ջոնսոնը, Ջիմի Ֆելոնը, ՋուՋու Չանը, Նենսի Օ'Դելը, Նիքի Գլեյզերը, Ֆիլ Մակգրոն, Սառա Հեյնսը, Սթիվեն Քոլբերը, Սանի Հոսթինը, Ուուփի Գոլդբերգը, ինչպես նաև «Queer Eye» հաղորդման ամբողջ «Fab 5» կազմը՝ Անտոնի Պորովսկին, Բոբի Բերքը, Քարամո Բրաունը, Ջոնաթան Վան Նեսը և Թան Ֆրանսը։

## Ստեղծում
### Զարգացում
thumb|upright| Սվիֆթը՝ իր 2018 թվականի «Reputation Stadium Tour» համերգային շրջագայության ժամանակ։|alt=

Սվիֆթը հետաքրքրություն է հայտնել Նեթֆլիքսի հետ վավերագրական ֆիլմ ստեղծելու վերաբերյալ՝ իր «Taylor Swift: Reputation Stadium Tour» համերգային ֆիլմից հաջողությունից հետո, որը թողարկվել է սթրիմինգային հարթակում 2018 թվականի դեկտեմբերին։ Նրան առաջարկվել է ռեժիսորների հնարավոր ցանկ, որոնց թվում էր նաև Լանա Ուիլսոնը։ Ուիլսոնը նկարահանումները սկսել է «Reputation» ալբոմի և շրջագայության ավարտին, ապա միացել է Սվիֆթին նրա հաջորդ՝ «Lover» ալբոմի ձայնագրման ընթացքում։

Վավերագրական ֆիլմի անվանումը վերցված է «Miss Americana & the Heartbreak Prince» երգից, որը «Lover» ալբոմի յոթերորդ երգն է։ Այս երգում Սվիֆթը արտահայտում է իր հիասթափությունը Միացյալ Նահանգների քաղաքական ներկա վիճակի վերաբերյալ։

Սվիֆթը վավերագրական ֆիլմի մասին հայտարարել է 2019 թվականի նոյեմբերին՝ հայտնելով, որ իր նախկին լեյբլի՝ «Big Machine Records»-ի հիմնադիր Սքոթ Բորչետտան և սեփականատեր Սքութեր Բրաունը արգելափակել են իր հին երգերի և տեսագրությունների օգտագործումը ֆիլմում։ Նա հավելել է, որ ֆիլմում ոչ Բրաունը, ոչ Բորչետտան, ոչ էլ «Big Machine»-ը չեն հիշատակվում։ «Big Machine»-ը հերքել է մեղադրանքները։ Ի պատասխան՝ Սվիֆթի ներկայացուցիչը հրապարակել է «Big Machine» ընկերության գործադիր տնօրենի կողմից ուղարկված էլեկտրոնային նամակը, որտեղ մերժվում է վավերագրական ֆիլմի համար լիցենզիաների տրամադրումը։ Դեկտեմբերին «Variety» պարբերականը հաղորդել է, որ «Big Machine»-ը, վերջապես, թույլատրել է Սվիֆթի հին նյութերի օգտագործումը ֆիլմում։

«Variety» պարբերականին տված հարցազրույցներին մեկում Սվիֆթը նշել է․

### Երաժշտություն
Վավերագրական ֆիլմում ներառված է «Only the Young» երգը, որը հնչում է վերջաբանի ժամանակ և թողարկվել է որպես գովազդային սինգլ՝ ֆիլմի հետ միաժամանակ։ Երգը գրվել է Սվիֆթի կողմից 2018 թվականի ԱՄՆ ընտրություններից հետո, սակայն չի ընդգրկվել «Lover» ալբոմի երգացանկում։ Երգի թողարկումից հետո այն համընդհանուր դրական գնահատականներ է ստացել երաժշտական քննադատների կողմից՝ արժանանալով գովասանքի իր քաղաքականությամբ հագեցած բառերի համար, որոնք անդրադառնում են ԱՄՆ-ում զենքի բռնությանն ու դպրոցական հրաձգություններին։ «Only the Young» երգը ԱՄՆ «Billboard Digital Song Sales» չարթում հասել է առաջին հորիզոնականին՝ միաժամանակ հայտնվելով նաև մի շարք այլ երկրների հիթ-շքերթներում։

## Թողարկում և առաջխաղացում
2019 թվականի դեկտեմբերին Նեթֆլիքսը հայտարարել է, որ «Միսս Ամերիկանա» վավերագրական ֆիլմի պրեմիերան տեղի կունենա 2020 թվականի «Sundance» կինոփառատոնի ընթացքում։ «Variety»-ից Քրիս Ուիլմանի հետ հարցազրույցում բացահայտվել է, որ ֆիլմի առաջին հատվածը ցույց է տալիս ստեղծագործական բերկրանքի և գլոբալ հռչակի դժվարությունների հակադրությունը, իսկ երկրորդ հատվածը կենտրոնացած է Սվիֆթի՝ քաղաքական կերպարի վերածվելու պատճառների վրա։

Ուիլմանը նշում է, որ ֆիլմում ցուցադրվում են Սվիֆթի աճող աջակցությունը ԼԳԲՏ համայնքին, նրա արձագանքը մոր քաղցկեղի ախտորոշմանը և իր «Reputation» ալբոմի անտեսումը 2019 թվականի Գրեմմիի հիմնական անվանակարգերում։ Ռեժիսոր Լանա Ուիլսոնը նշել է, որ ֆիլմը «ցույց է տալիս Ամերիկայի սիրելի աղջկա կերպարի հակադարձ կողմը՝ բացահայտելով փառքի և հռչակի ոչ այնքան գրավիչ կողմերը»։

2020 թվականի հունվարի 15-ին Սվիֆթը սոցիալական մեդիայի իր էջերում հայտարարել է ֆիլմի թողարկման ամսաթիվը և հրապարակել է պաստառը։ Վեց օր անց՝ ֆիլմի պաշտոնական թրեյլերը հայտնվել է ՅուԹյուբում և Սվիֆթի սոցիալական հարթակներում։ Հունվարի 30-ին նա հրապարակել է այն կինոթատրոնների ցանկը, որտեղ «Միսս Ամերիկանա»-ն ցուցադրվելու էր սահմանափակ ժամանակով։ Դրանց մեջ էին «25 Alamo Drafthouse» կինոթատրոնները, «iPic» կինոթատրոնը ԱՄՆ-ում և «Prince Charles Cinema»-ն՝ Մեծ Բրիտանիայում։

## Քննադատական ընդունելություն
«Rotten Tomatoes» կայքում ֆիլմը ստացել է 91% հավանության վարկանիշ՝ հիմնված 92 ակնարկի վրա, միջին վարկանիշը՝ 7.4/10։ Կայքի քննադատների համաձայնությունը հետևյալն է. «Միսս Ամերիկանա»-ն ներկայացնում է հետաքրքիր, թեև որոշ չափով միտումնավոր անորոշ, կուլիսային տեսանկյուն մի փոփ աստղի մասին, որը դարձել է մշակութային ֆենոմեն։ «Metacritic»-ում այն ունի միջին միավոր՝ 65/100՝ հիմնված 23 քննադատի կարծիքի վրա։

Ֆիլմի պրեմիերան տեղի է ունեցել 2020 թվականի «Sundance» կինոփառատոնի ընթացքում, որտեղ այն արժանացել է գովասանքի և հանդիսատեսի ոտնկայս ծափահարությունների։ «Միսս Ամերիկանա»-ն բնութագրվել է որպես ինտիմ, անկեղծ, զվարճալի և ոգեշնչող ֆիլմ, որը փաստագրում է կարիերայի համեստ սկիզբը Սվիֆթի քանթրի երաժշտության ասպարեզում և պատկերում նրա դերը որպես ազդեցիկ դեմք փոփ մշակույթում։ Ֆիլմը գովաբանվել է Ուիլսոնի ռեժիսուրայի, ինչպես նաև այն հուզական խորության համար, որն առաջացել է Սվիֆթի բաց, խոցելի հարցազրույցներից՝ անդրադառնալով այնպիսի հարցերի, ինչպիսիք են սնման խանգարումները, ինքնագնահատականը և սեռական ոտնձգությունները։ Բացի այդ, բարձր գնահատականի է արժանացել Սվիֆթի ստեղծագործական գործընթացի ներկայացումը։ Վեսլի Մորիսը («The New York Times») ընտրել է «Միսս Ամերիկանա»-ն որպես իր «Critic's Pick»՝ նկարագրելով այն որպես «85 րոպե թափանցիկություն Սվիֆթի հետ», նշելով, որ նա է «ինքնաքննադատ է, հասուն և պատրաստ է հնչեցնելու մի ուղերձ, որը գերազանցում է երաժշտությունը»։ Նենսի Քոլմանը, նույն պարբերականից, կարծիք է հայտնել, որ ֆիլմը «բացում է մի հազվագյուտ, ազնիվ պատուհան՝ ցույց տալու, թե ինչն է շարժիչ ուժը այս աստղի՝ Սվիֆթի համար»։ Հաննա Վուդհեդը («Little White Lies») գրել է, որ ֆիլմը տրամադրում է «նախադեպը չունեցող հասանելիություն՝ դեպի փակ բնավորություն ունեցող երգչուհու և նրա գլխապտույտ աշխարհը»՝ օգտագործելով հարցազրույցներ, ստուդիական կադրեր, անձնական տեսանյութեր և համերգային ձայնագրություններ։ Նա նկարագրել է ֆիլմը որպես «փայլուն և ջերմ մտերմությամբ անցյալից ներկա սահումներով պատմություն», քանի որ Սվիֆթը «բացահայտում է իր հոգին այս մտերմիկ ու անկեղծ փաստագրական դիմանկարում»։ «Slash Film»-ից Քրիս Էվանժելիտան ֆիլմը անվանել է «մարդաշատ ամբոխներին դուր եկող պայթունավտանգ ստեղծագործություն» և նկարագրել է որպես «քաղցր, զարմանալիորեն հումորային դիմանկար՝ Թեյլոր Սվիֆթի հասունացման և քաղաքական դաշտ մուտք գործելու մասին»։ «The Hollywood Reporter»-ից Լեսլի Ֆելպերինը գրել է՝ «Այն, ինչը վերջիվերջո Սվիֆթին շատ սիրված է դարձնում, նրա խելամտությունն ու ինքնագիտակցությունն են։ Սրանք հատկանիշներ են, որոնք նաև նրա երաժշտությունն են դարձնում գրավիչ, բարդ և հետաքրքիր բոլորի համար»։ Շոն Մինսը, գրելով «The Salt Lake Tribune»-ի համար, նշել է, որ ֆիլմը «աչքերը բացող պատկերացում է Թեյլոր Սվիֆթի նոր ձայն գտնելու մասին», և որ այն «ներկայացնում է Սվիֆթին՝ որպես արվեստագետ և ակտիվիստ, որը դեռ նոր է պատրաստվում իր հաջորդ գործողությանը»։ «The Times»-ից Էմբեր Ուիլքինսոնը գրել է, որ այս «մտերմիկ և բաց» վավերագրական ֆիլմը տրամադրում է «անձնական և անկեղծ դիտարկում մի աստղի վերաբերյալ, որը հայտնի է իր բեմական հնչողությամբ, բայց այժմ բեմից դուրս նույնպես գտնում է իր քաղաքական ձայնը»։

## Գովասանքներ
«Միսս Ամերիկանա» ֆիլմը շահել է 3 մասնագիտական մրցանակ և առաջադրվել է ևս չորս անվանակարգում։ Այն ընդգրկվել է տարբեր պարբերականների և մեդիա հարթակների լավագույն ֆիլմերի ցանկերում։

### Ցանկեր

## Ազդեցություն
«Միսս Ամերիկանա» վավերագրական ֆիլմի պրեմիերան 2020 թվականի «Sundance» կինոփառատոնի բացման երեկոյին և Թեյլոր Սվիֆթի նախապես հայտարարված մասնակցությունը փառատոնին պատճառ դարձան միջոցառման այցելուների թվի կտրուկ աճի, մեծ հետաքրքրության և լրատվամիջոցների լայն լուսաբարման։ «TechCrunch»-ի լրագրող Մեթյու Փանցարինոն նշել է. «Գրեթե մեկ տասնամյակ «Sundance» հաճախելով երբեք նման տեսարան չեմ տեսել, ինչպես «Միսս Ամերիկանա»-ի պրեմիերային», և ավելացրել է, որ «կինոթատրոնի դահլիճ մուտք գործելուց առաջ հսկայական բազմություն կար», ու շրջանառվում էին լուրեր այն մասին, որ «նույնիսկ տոմս ունեցող ներկաներին տեղ չի հասնի»։ Ֆիլմի թողարկումից հետո այն դարձել է Նեթֆլիքսի պատմության մեջ ամենաբարձր վարկանիշ ունեցող արվեստագետի մասին կենսագրական վավերագրական ֆիլմը «IMDb»-ում։

### Հոգեկան առողջության շուրջ քննարկումներ
«Միսս Ամերիկանա» վավերագրական ֆիլմը խթանել է մի շարք քննարկումներ համացանցում՝ կապված սնման խանգարումների, մարմնի նկատմամբ խեղաթյուրված ընկալման մարզումային անորեքսիայի, ինքնագնահատականի, թունավոր ինտերնետային մշակույթի և սեռական բռնության թեմաների շուրջ։ «The Washington Post»–ի համար գրած հոդվածում Վաշինգտոնի Սենթ Լուիս համալսարանի հոգեբուժության պրոֆեսոր Ջեսիկա Գոլդը նշել է, որ Սվիֆթը ուժեղ հուզական կապ է ստեղծել հանդիսատեսի հետ՝ շնորհիվ այն անկեղծության, որով խոսել է ժամանակակից հասարակությունում կնոջ կողմից ընդունված լինելու պայքարի մասին։ Գոլդը Սվիֆթին համարել է այն առաջնորդը, որի կարիքը մենք ունենք 2020 թվականին, նշելով, որ նա փորձում է լրացնել քաղաքական առաջնորդների թողած բացը այնպիսի թեմաների շուրջ, ինչպիսին է հոգեկան առողջությունը։ Նա բացատրել է, որ Սվիֆթի այս վարքագիծը թեև կոմերցիոն տեսանկյունից խելացի քայլ է, միաժամանակ ցույց է տալիս, թե ինչպես կարող են հայտնիները ուղիղ կապի միջոցով դրական ազդեցություն ունենալ իրենց երկրպագուների վրա: Նա եզրակացրել է, որ Սվիֆթը հզոր ուղերձ է հղում, որն ի վիճակի է փրկել կյանքեր ամենատարբեր ձևերով։

Սվիֆթի խոսքերից ֆիլմում.

«The Mighty»-ից Քելլի Դուգլասը նշել է, որ Սվիֆթի «ուժեղ անկեղծությունը» իր սննդային խանգարումների և մարմնի դիսմորֆիայի վերաբերյալ «ոչ միայն կհասնի նման խնդիրներ ունեցող մարդկանց սրտերին, այլև կարող է ոգեշնչել նրանց օգնություն փնտրելու».։ «The New York Post»–ից Էլանա Ֆիշմանը խոստովանել է. «Ժամանակ առ ժամանակ ինձ բռնացնում եմ այն մտքի վրա, թե ինչպես եմ քննադատում նկարներում որովայնիս կամ ոտքերիս ձևը, կամ թե ինչպես են որոշ տաբատներ ընդգծում մարմինս։ Այժմ, ամեն անգամ երբ նման բան լինի, ես ինձ հիշեցնելու եմ Սվիֆթի խոսքերը ֆիլմում՝ «Մենք այլևս այդպես չենք անում, որովհետև գեր երևալը ավելի լավ է, քան հիվանդ»»։ Աննա Փիթերսենը («BuzzFeed News») մեկնաբանել է, որ Սվիֆթը նպաստում է հասարակության համատեղ ընկալմանը այն հարցում, թե ինչպիսին պետք է լինեն գեղեցկությունն ու հաջողությունը, և միևնույն ժամանակ խոսում է այն մասին, թե ինչպես է ինքն ընկնում այդ ճնշման տակ։ Նա ավելացրել է, որ Սվիֆթը հրաժարվում է թաքցնել և հետևաբար շարունակել նորմալացնել այն վարքագիծը, որն աջակցում է այդ ճնշումներին։ «The Daily Targum»–ը գրել է, որ չնայած Սվիֆթը փորձառու է բացասական մեկնաբանությունների հետ գործ ունենալու հարցում, այնուամենայնիվ ենթարկվել է այն անապահովության զգացողությանը, որը վերածվել է սնման խանգարման, ինչը ցույց է տալիս, որ նույնիսկ ամենաուժեղ մարդիկ կարող են սննդային խանգարումներ ունենալ՝ սոցիալական ցանցերի թունավոր միջավայրի պատճառով։ «HelloGiggles»–ից Էլեն Ռիքսը Սվիֆթի այս բացահայտումն անվանել է ոգեշնչող՝ նշելով, թե ինչ հսկայական ազդեցություն կարող է ունենալ այն մարդկանց վրա, ովքեր դեռ պայքարում են, քանի որ «սննդային խանգարումների շուրջ դեռևս սխալ տեղեկատվություն և շատ կարծրատիպեր կան»։ Նա գովաբանել է Սվիֆթին, որ նա իր ձայնն օգտագործում է՝ այս խնդրի վրա ուշադրություն հրավիրելու նպատակով։ «Deccan Chronicle»–ի «Պատերազմ ուտելիքի հետ» վերնագրով հոդվածում Սվաթի Շարման նշել է, որ չպետք է զարմանալ, որ շատ հայտնիներ, ինչպես Սվիֆթը, պայքարում են սննդային խանգարումների դեմ։ Նա ընդգծել է, որ երգչուհին այնքան քաղցած էր լինում ելույթներից հետո, որ երբեմն իրեն թույլ էր զգում ու մոտ էր ուշագնացության։

### Ներողություններ
«Միսս Ամերիկանա» վավերագրական ֆիլմը նաև ստիպել է Թեյլոր Սվիֆթի նախկին քննադատներից շատերին արձագանքել։ Ամերիկացի կատակերգուհի Նիկի Գլեյզերը Ինստագրամում ներողություն է խնդրել այն բանից հետո, երբ ֆիլմում ցուցադրվել է իր մեկնաբանությունն այն մասին, որ Սվիֆթը «չափից դուրս նիհար է»։ Իր ներողության մեջ Գլեյզերը գրել է․ «Ցավոք, ես հայտնվել եմ նրա (Սվիֆթի) նոր վավերագրական ֆիլմի մի հատվածում, որտեղ ցուցադրվում են տարբեր մարդիկ, ովքեր իր նկատմամբ չար մեկնաբանություններ են արել։ Այդ հատվածը բացատրում է, թե ինչու է նա որոշել, որ պետք է մեկ տարի հեռու մնա ուշադրությունից»։ Գլեյզերը խոստովանել է, որ իր մեկնաբանությունները կարող էին սկիզբ առնել ցածր ինքնագնահատականից։ Նա հավելել է. «Եթե ծանոթ եք իմ աշխատանքին, ապա գիտեք, որ ես բաց խոսում եմ այն մասին, որ 17 տարուց ավելի պայքարում եմ սննդային խանգարման դեմ։ Հավանաբար այդ օրը ինձ գեր էի զգում և նախանձում էի»։ Սվիֆթը պատասխանել է. «Ֆիլմի հիմնական թեմաներից մեկն այն է, որ մենք ունենք հնարավորություն փոխել մեր կարծիքը ժամանակի ընթացքում, աճել, ինքներս մեզ ճանաչել։ Ցավում եմ, որ պայքարել ես այն խնդիրների դեմ, որոնց դեմ ես եմ պայքարել։ Պինդ գրկում եմ»։

Ամերիկացի գրող Ջենի Ջոնսոնն էլ երկար ներողություն է հրապարակել Ինստագրամում՝ նշելով, որ Սվիֆթի վերաբերյալ իր «ձանձրալի» լինելու մասին մեկնաբանությունը անտեղի, կոպիտ և կատակի ձևով էր արված։ Նա գրել է․ «Խնդրում եմ իմացիր, որ ես քո դեմ չեմ, այլ քո կողքին եմ և ներողություն եմ խնդրում»։ Լրագրող Քրիստեն Ս. Հեն ևս ներողություն է խնդրել Թվիթթեր-ում՝ Սվիֆթի մասին 2016 թվականին գրած իր հոդվածի համար, որի վերնագիրը եղել է «Թեյլոր Սվիֆթը նման չէ մյուս հայտնիներին, նա ավելի վատն է»։ Նա բացատրել է, որ հոդվածը նպատակ ուներ վերլուծել աստղային ինդուստրիայի «փոքրությունը», սակայն ափսոսում է, որ վերնագիրը չափազանց քննադատական էր թվում։ Նա եզրափակել է, որ տարիների ընթացքում շատ բան է սովորել Թեյլորի արվեստից և շարունակում է մնալ նրա մեծ երկրպագուն։

### Ժամանակակից մշակույթում
«Միսս Ամերիկանա» ֆիլմի այլընտրանքային պաստառը, որը ներկայացնում է Սվիֆթին տղամարդու կերպարով, երևում է նրա 2020 թվականի «The Man» երգի տեսահոլովակում։ Տեսախցիկը ցուցադրում է «Mr. Americana» պաստառը, որտեղ գլխավոր դերում է «Tyler Swift»-ը, ռեժիսորը «Larry Wilson»-ն է, իսկ պրեմիերան կայանում է «Mandance Festival»-ում՝ հղում անելով իրական «Sundance» փառատոնին։

«Prospect» պարբերականում հրապարակված «Ժամանակն է ընդունելու փաստերը․ արական սեռի փոփ աստղերը պետք է ավելի ջանասիրաբար աշխատեն» վերնագրով հոդվածում նշվում է, որ «Միսս Ամերիկանա»-ում Սվիֆթն ընդգծում է, թե որքան պարտադրված են կանայք փոփ մշակույթում լինել «խիստ տեսանելի և հաճախ փոխել իրենց կերպարը», հակառակ դեպքում նրանք կարող են կորցնել աշխատանքը։ Հոդվածը մեջբերում է Սվիֆթին․ «Կին արտիստները պետք է իրենց կերպարը վերանայեն 20 անգամ ավելի շատ, քան տղամարդիկ»։ «Vox»-ի համաձայն՝ ֆիլմում ցուցադրված երգերի ստեղծման պատմությունները մեծապես նպաստել են Սվիֆթի՝ որպես երգահան-արտիստի հեղինակության ձևավորմանը, որը մինչ այդ ընկալվում էր պարզապես որպես փոփ աստղ։ Այդ ընկալումը ավելի է խորացել նրա 2020 թվականի «Folklore» և «Evermore» ալբոմների շնորհիվ։ «Contemporary Music Review» ամսագրում Ջինա Առնոլդը գրել է, որ ֆիլմը ցույց է տալիս Սվիֆթի դժգոհությունը պահպանողական իդեալների նկատմամբ և օգնում է հանդիսատեսին մտածել ԱՄՆ-ում տեղի ունեցող գենդերային հարաբերությունների փոփոխությունների և կենդանի համերգներում ու ժամանակակից մշակույթում դրանց արտացոլման մասին։ Համաձայն «IndieWire»-ի՝ «Միսս Ամերիկանա»-ն ցույց է տալիս, թե ինչպես երգիչները կարող են օգտագործել սթրիմինգային հարթակները և խորացնել իրենց կարիերան՝ շրջագայության տեսանյութերը վերածելով անձնական և անկեղծ վավերագրական ֆիլմերի։ Քննադատները նաև նշել են, որ ֆիլմը մեծ ազդեցություն է ունեցել կանադացի երգիչ Շոն Մենդեսի 2020 թվականի «Shawn Mendes: In Wonder» վավերագրական ֆիլմի վրա։ Նմանապես, ամերիկացի երգչուհի Արիանա Գրանդեի «Excuse Me, I Love You» (2020) ֆիլմը նույնպես համեմատվել է «Միսս Ամերիկանա»-ի հետ

Երգչուհի Քեթի Փերրին գովաբանել է ֆիլմը՝ նշելով, որ տպավորված է Սվիֆթի ինքնագիտակցությամբ և անկեղծությամբ։ Նա ասել է․ «Ես շատ ուրախացա տեսնելով, որ նա (Սվիֆթը) կարողացավ աշխարհին ցույց տալ, որ ամեն ինչ կատարյալ չէ, և դա անհրաժեշտ էլ չէ։ Ամեն ինչ ավելի գեղեցիկ է, երբ կատարյալ չէ»։ Փերրին հավելել է, որ ֆիլմը ոգեշնչել է իրեն նույնպես նկարահանել իր վավերագրական ֆիլմը։

Կանադայի Օնտարիո նահանգի  Քուինս համալսարանի անգլերենի բաժինը առաջարկում է աշնանային կիսամյակի դասընթաց՝ «Թեյլոր Սվիֆթի գրական ժառանգությունը (Taylor's Version)» անվամբ։ Դասընթացի ծրագիրը պահանջում է վերլուծել Սվիֆթի մի շարք աշխատանքներ՝ ներառյալ «Միսս Ամերիկանա» ֆիլմը։ Դասընթացի նպատակն է ուսումնասիրել Սվիֆթի երաժշտության գրական հղումները և նրա սոցիաքաղաքական ազդեցությունը ժամանակակից մշակույթի վրա։

### Քաղաքականություն
#### Քննադատություններ Մարշա Բլեկբերնի հասցեին
«Միսս Ամերիկանա» ֆիլմում Թեյլոր Սվիֆթը բացահայտորեն քննադատում է Թենեսի նահանգի հանրապետական սենատոր Մարշա Բլեկբերնի քաղաքական դիրքորոշումները և ԱՄՆ Կոնգրեսում նրա քվեարկությունները։ Սվիֆթը նրան անվանել է «կեղծամով Թրամփ» և նշել, որ նա հաղթել է 2018 թվականի ընտրություններում՝ «լինելով այնպիսի կին, ինչպիսին տղամարդիկ ուզում էին, որ մենք լինենք 1950-ականների սարսափելի աշխարհում»։

[thumb|upright|[Մարշա Բլեկբերնը (աջից) և Դոնալդ Թրամփը (ձախից) Նեշվիլի 2018 թվականի հանրահավաքի ժամանակ:]]

Սվիֆթը նշել է․

Ի պատասխան Սվիֆթի մեկնաբանություններին՝ Մարշա Բլեկբերնն իր «Breitbart News» ծայրահեղ աջակողմյան կայքին տված 2021 թվականի հուլիսյան հարցազրույցում պնդել է, որ «մարքսիստական-սոցիալիստական» հասարակությունը, որին ձգտում են լիբերալները, կվնասի երաժշտական արդյունաբերությունը։ Նա ասել է, որ Սվիֆթը «հարձակվել է» իր վրա 2018 թվականի նախընտրական արշավի ժամանակ՝ հիշատակելով Սվիֆթի 2018-ի հոկտեմբերի 18-ի հայտնի ինստագրամյան գրառումը, որը ներկայացվում է նաև ֆիլմում։ Սվիֆթը այդ գրառմամբ պաշտպանում էր դեմոկրատ թեկնածուներ Փիլ Բրեդեսենին (Սենատ) և Ջիմ Կուպերին (Ներկայացուցիչների պալատ), ինչպես նաև դեմ էր արտահայտվում Բլեկբերնի թեկնածությանը՝ գրելով․ «Բլեկբերնի քվեարկությունները Կոնգրեսում վախեցնում և սարսափեցնում են ինձ։ Նա դեմ է քվեարկել կանանց հավասար վարձատրությանը։ Նա նաև դեմ է քվեարկել կանանց նկատմամբ բռնության դեմ օրենքի վերահաստատմանը, որը պաշտպանում է կանանց ընտանեկան բռնությունից, հետապնդումից և սեռական բռնությունից։ Նա կարծում է, որ բիզնեսները իրավունք ունեն մերժել համասեռական զույգերին ծառայություն մատուցելը։ Նա նաև մտածում է, որ նրանք չպետք է ունենան ամուսնանալու իրավունք։ Սրանք իմ Թենեսիի արժեքները չեն»։

Բլեկբերնն արձագանքել է՝ պնդելով, որ հենց Սվիֆթը կլինի «առաջին զոհը» մարքսիստական հասարակության մեջ, քանի որ այդպիսի հասարակություններում «թույլ չեն տալիս կանանց երգել, բեմ դուրս գալ կամ զբաղվել այնպիսի երաժշտությամբ, ինչպիսին նա է անում»։ ԱՄՆ իրավաբանական լրագրող Բենջամին Ուիթսը, ով ավագ գիտաշխատող է «Brookings Institution»-ում, հայտարարել է, որ պատրաստ է կազմակերպել առցանց բանավեճ Սվիֆթի և Բլեքբերնի միջև։ Ոմանք նույնիսկ առաջարկել են, որ Սվիֆթը առաջադրվի ընդդեմ Բլեկբերնի հաջորդ ընտրությունների ընթացքում։

#### Բայդեն-Հարիս քարոզարշավ
Ֆիլմի գովազդային սինգլը՝ «Only the Young»-ը, օգտագործվել է ԱՄՆ 2020 թվականի նախագահական ընտրություններում՝ Ջո Բայդենի և Քամալա Հարիսի քարոզարշավների տեսահոլովակներում։ Կոնգրեսական Էրիկ Սուոլուելն ասել է, որ Սվիֆթն անվճար թույլատրել է իր երգի օգտագործումը՝ առաջին անգամ համաձայնվելով, որ իր երաժշտությունը օգտագործվի քաղաքական գովազդում։

Տեսահոլովակը թողարկվել է 2020 թվականի հոկտեմբերի 30-ին։ Քամալա Հարիսը շնորհակալություն է հայտնել Սվիֆթին՝ նշելով, որ նա երիտասարդ ընտրողներին ցույց է տալիս, թե ինչն է վտանգի տակ այս ընտրություններում։

## Ծանոթագրություններ

## Արտաքին հղումներ

* 

Կատեգորիա:2020 ֆիլմեր
Կատեգորիա:2020-ականների ամերիկյան ֆիլմեր
Կատեգորիա:2020-ականների անգլերեն ֆիլմեր
Կատեգորիա:Netflix-ի արտադրության ֆիլմեր
Կատեգորիա:Ամերիկյան կենսագրական ֆիլմեր
Կատեգորիա:Ամերիկյան վավերագրական ֆիլմեր
Կատեգորիա:Ամերիկյան ֆիլմեր
Կատեգորիա:Անգլերեն ֆիլմեր
Կատեգորիա:Թեյլոր Սվիֆթ
Կատեգորիա:Վավերագրական ֆիլմեր